Къафэр зи Iэпэгъу
Нартан къуажэм щызэхэт, лъэпкъ къафэхэмкIэ щапхъэ зытрах «Вагъуэ цIыкIу» сабий ансамблым зэман кIэщIым къриубыдэу хузэфIэкIащ ди республикэм и мызакъуэу, къэрал псом и цIэр фIыкIэ щигъэIун. Илъэситхум къриубыдэу абы зыIэригъэхьа ехъулIэныгъэхэр мащIэкъым: «Дунейр къезыгъэлынур дахагъэрщ» дунейпсо телевизоннэ зэпеуэм и Гран-при саугъэтыр къихьащ, «Москва и бжьыхьэ», «Дэрэжэгъуэ», «Fairy Dance», «Хореограф Шершнев Виктор и саугъэт» урысейпсо зэхьэзэхуэхэм я лауреат хъуащ, нэгъуэщI зэхыхьэ куэдми зэфIэкI лъагэхэр къыщигъэлъэгъуащ.
Ансамблым и ехъулIэныгъэр псом япэу щылъагъупхъэр абы и художественнэ унафэщI, КъБР-м гъуазджэхэмкIэ щIыхь зиIэ и лэжьакIуэ Къурашэ Эдик и дежщ. Iуэхур зэтриублэн папщIэ гугъуехьхэм мымащIэу Iууами, псалъэм папщIэ, зыщагъэсэн пэш къудей яIэтэкъым, зыхуигъэувыжа мурадыр зригъэхъулIащ. Нобэ «Вагъуэ цIыкIухэр» республикэм щекIуэкI гуфIэгъуэ зэхыхьэ псоми ирагъэблагъэ, цIыхушхуэ къызэхуашэсу ансамблым и концерт щхьэхуи екIуэкIащ.
— Эдик, къафэр IэщIагъэ дауэ пхуэхъуа?
— Сызэрысабийрэ къэфэным сыдихьэхырт, сфIэфIт. Школым сыщыщIэ-сым Нартан къуажэм щызыхэт гупым, и ужькIэ «Шэджэм псыкъелъэхэр» ансамблым сыкъыщыфэу щытащ. ЕджапIэ нэужьым КооперацэмкIэ техникумыр диплом плъыжькIэ къэзухри, ди къуажэм дэт тыкуэнышхуэм и унафэщIу сагъэуващ. Къафэм сыщыкIуэну зэманыр къызэрысу, сату щIапIэр зыхуэсщIырти, абы сыжэрт.
Къафэм си гур етауэ зэрыщытым си анэм гу лъитэри, «Кабардинка» ансамблым сишауэ щытащ. Илъэс тIощIкIэ абы сыхэтащ. ИужькIэ ГъуазджэхэмкIэ Кавказ Ищхъэрэ къэрал институтым хореографиемкIэ и къудамэр къэзухыжащ.
— Къафэри лIэужьыгъуэ зыбжанэу зэщхьэщокI. Уэ сыт хуэдэ нэхъ уигу дыхьэр?
— Адыгэ къафэу щытмэ, сыт хуэдэри сфIэфIщ, ауэ «Уэркъ къафэр» псоми къахызогъэщхьэхукI. Къафэ къэсыху езым и тхыдэ иIэжщ, ахэр псори гъэщIэгъуэнщ икIи удэзыхьэхщ. Нэхъапэм щIалэхэмрэ хъыджэбзхэмрэ иджы хуэдэу хуиту зэхуэзэу ягу илъ зэхуаIуатэу щытакъым. Ахэр щызрихьэлIэр джэгурт, я гурыщIэр къафэбзэкIэ зэхуаIуатэрт. Мис апхуэдэу мыхьэнэшхуэ игъэзащIэрт къафэм.
— Иджыпсту ди щIалэгъуалэр, джэгум щыхэткIэ уакIэлъыплъмэ, шэшэн, ингуш къафэ псынщIэхэм нэхъ дихьэхауэ гу лъыботэ. Дауэ абы узэреплъыр?
— Лъэпкъ къэс езым и къафэ иIэжщ. Абы къегъэлъагъуэ ар зейм и хьэлыр, и щыIэкIэ-псэукIэр. Адыгэ къафэхэр щагъэзащIэкIэ уи нэгум къыщIагъэ-хьэ лъэпкъым и уардагъэр, абы и щIыбагъ тхыдэ, щэнхабзэ къулей зэрыдэлъыр къыуагъащIэ. Джэгур щекIуэкIкIэ утыкум уилъадэу щIыкIейуэ зыпщIу, къэбжыхьу уитыныр къезэгъыркъым. Адыгэ джэгуми къафэми езым я хабзэ яIэжщи, абыхэм ущыгъуазэу утыку уихьэн хуейщ. НэгъуэщI лъэпкъхэм я къафэм я пщIэр зыкIи згъэмащIэркъым, ауэ адыгэ джэгу ущыхыхьэкIэ абы и утыкум ипхьэн хуейр адыгэ къафэщ.
— «Вагъуэ цIыкIур» къызэрыунэхуам и гугъу уэзгъэщIынут.
— Си ныбжьыр нэсу къафэ утыкум сыкъикIын хуей хъуами, IэщIагъэр IэщIыб схуэщIакъым. Абы нэгъуэщI-хэр хуезгъэсэну мурад щысщIым, сабийхэм я деж къыщыщIэздзащ. ЦIыкIухэм уадэлэжьэну гъэщIэгъуэнщ. Уафэгум ис вагъуэхэм уахэплъэмэ, вагъуэ цIыкIу «къалъхуагъащIэр» адрейхэм къахэмыщыщэу, ауэ гу зылъыуигъатэу апхуэдэщ. Хуэмхуэмурэ ар зэрыхэхъуэм укIэлъыплъыну гухэхъуэщ. Мис абы изогъэщхь сызыдэлажьэ сабийхэри. ЗэфIэкI гуэр яхэлъу, абы адэкIэ зегъэужьын хуейуэ къокIуэ ахэр си деж икIи вагъуэ цIы-кIум хуэдэу утыку къохьэ, аращ ансамблым а фIэщыгъэр щIестар.
— Ансамблым сыт хуэдэ мурадхэр иIэ?
— Иджыпсту зыхудогъэхьэзыр Санкт-Петербург хореографие гъуазджэмкIэ щекIуэкIыну «GRAND PREMIUM» дунейпсо зэхьэзэхуэм.
— ЕхъулIэныгъэ фиIэну сынывохъуэхъу.
Епсэлъар
Тамбий Заремэщ.
